《水龙吟 题湖山胜槩亭》
元代·张野

翠微曾共登临，冷光潋滟三千顷。玉京佳处，景虽天造，地因人胜。

若把西施，淡妆浓抹，两相比并。道此间如对，姮娥仙子，慵梳掠，临鸾镜。

满意曲阑芳径。早安排、雨篷烟艇。茶瓯雪卷，纹楸雹碎，醉魂初醒。

湖海高情，林泉清意，几人能领。算知音只有，中宵凉月，浸蓬莱影。

作者简介：张埜，生卒年不详，延祐、至治年间在世。元词人。字野夫，号古山，邯郸（今河北邯郸）人。官至翰林修撰，作品收《古山乐府》。其父张之翰，号西岩老人，亦为词人。